Chandermohan.sharma@timesgroup.com डायरेक्टर सैयद अहमद अफज़ल ने कुछ समय पहले वाशु भगनानी के साहबजादे जैकी भगनानी को लीड किरदार में लेकर यंगिस्तान फिल्म बनाई थी। अहमद ने इस फिल्म में एक अच्छा मुद्दा उठाने की पहल तो की, लेकिन कमजोर स्क्रिप्ट और बॉक्स ऑफिस का मोह उनके इस पहल को कामयाबी नहीं दिला पाए। राजनीति और सत्ता में युवाओं की भागीदारी और उनके ज्यादा सक्रिय होने को लेकर बनी इस फिल्म को यंग जेनरेशन ने ही ठुकरा दिया। इस बार फिर अहमद ने अपनी इस फिल्म में एक मेसेज देने की कोशिश तो की है, लेकिन यहां भी उन्होंने फुल होमवर्क किए बिना कमजोर स्क्रिप्ट के साथ इस प्रॉजेक्ट को पूरा करने की कोशिश की और यहीं वह मार खा गए, वर्ना उन्होंने इस फिल्म में ऐसा करंट टॉपिक उठाने की पहल की है, जिससे हर कोई बचना चाहता है। ब्लड बैंक और खून की खरीदारी और इसमें सक्रिय माफिया के आसपास घूमती इस फिल्म को अगर अहमद कम्प्लीट होमवर्क करके शुरू करते तो यकीनन उनकी इस पहल का हर कोई स्वागत करता और बॉक्स ऑफिस पर 'लाल रंग' अपना कुछ रंग दिखाता।  कहानी : हरियाणा के एक शहर में खून बेचने के काले धंधे का सरगना है, शंकर (रणदीप हुड्डा)। वह लोगों से कम कीमत पर खून लेकर जरूरतमंदों को महंगे रेट पर बेचता है। चौंकाने वाली बात यह है कि शंकर एक मेडिकल कॉलेज से डिप्लोमा कर रहा है और वह इसी कॉलेज के स्टाफ मेंबर के साथ मिलकर खून चोरी करता है। इस कॉलेज में शंकर की खूब दादागीरी चलती है। शंकर कुछ नर्सिंग होम के साथ मिलकर महंगी कीमत पर खून बेचता है। शंकर का गैंग गरीब, बेबस और नशेड़ियों को पैसे का लालच देकर उनसे खून लेता है। जिस कॉलेज में शंकर पढ़ता है, उसी कॉलेज में राजेश (अक्षय ओबेरॉय) और पूनम (पिया बाजपेयी) भी ऐडमिशन लेते हैं। कुछ मुलाकातों के बाद दोनों एक-दूसरे के साथ प्यार करने लगते हैं, इसी दौरान राजेश और शंकर के बीच अच्छी-खासी दोस्ती हो जाती है। राजेश को जब शंकर के खून बेचने के धंधे के बारे में पता लगता है तो वह भी पैसे के लालच में इस गैरकानूनी बिज़नस के साथ जुड़ जाता है। अब ज्यादा कमाई और पैसा कमाने की चाह में यह गैंग उन नशेड़ियों का खून लेने से भी परहेज नहीं कर रहा है, जिन्हें एड्स और दूसरी जानलेवा गंभीर बीमारियां हैं। इंस्पेक्टर गजराज सिंह (रजनीश दुग्गल) ब्लड रैकेट से जुड़े लोगों को सबूत के साथ अरेस्ट करने की जुगाड़ में है। इसी बीच एक ऐसा हादसा होता है कि गजराज के शक की सूई राजेश और शंकर पर आ टिकती है। ऐक्टिंग : रणदीप हुड्डा ने फिल्म में जबर्दस्त ऐक्टिंग की है। फिल्म में रणदीप का किरदार टोटली हरियाणवी है, लिहाजा उनकी डायलॉग डिलिवरी गजब बन पड़ी है। इस फिल्म में शंकर का किरदार यकीनन रणदीप के अब तक निभाए फिल्मी किरदारों में बेहतरीन कहा जा सकता है। पिया बाजपेयी पूनम के रोल में खूब जमी हैं। अक्षय ओबेरॉय भी बेशक हरियाणवी किरदार में हैं, लेकिन स्क्रीन पर रणदीप के सामने टिक नहीं पाते, जबकि पुलिस इंस्पेक्टर के रोल में रजनीश दुग्गल ठीकठाक हैं। निर्देशन : इस फिल्म में अपनी बात रखने के लिए डायरेक्टर सैयद अहमद अफजल ने कुछ सच्ची घटनाओं का भी सहारा लिया है। ड्रोन कैमरे का भी अफजल ने अच्छा इस्तेमाल किया है। इंटरवल के बाद फिल्म की रफ्तार बेहद धीमी है और आपके सब्र का इम्तिहान लेने लगती है। क्लाइमैक्स कमजोर है, लेकिन स्क्रीनप्ले दमदार है। अगर अफजल अपनी बात को कम वक्त में बयां करते तो फिल्म और बेहतरीन बन सकती थी।  संगीत : फिल्म में कई गाने हैं, जो बेवजह कहानी की रफ्तार को और धीमा करने का काम करते हैं। 'बावली बूच' और 'ऐ खुदा' गानों का फिल्मांकन बेहतरीन है। क्यों देखें : पावरफुल सब्जेक्ट, रणदीप हुड्डा की बेहतरीन ऐक्टिंग इस फिल्म की यूएसपी है, तो कहानी की बेहद स्लो रफ्तार माइनस पॉइंट है।